Die lang messe het inderdaad toe begin kap | Netwerk24
Deur Martie Retief Meiring 17 Oktober 2019 00:00
Wat help dit tog om jou vinger in die dyk te druk?
Aan die een kant hoor ons dat die gedrukte media 'n afrondingsfout is (dit het iets met dataverwerking te doen). Nogtans sterf koerante 'n uitmergelende uitgerekte dood.
Aan die ander kant het Afrikaans geen gelyke kans by die Universiteit Stellenbosch (US) nie, en dus by geen ander universiteit nie, en ook dus binnekort nie meer by hoërskole nie.
Dis verby, Doris Day (hoewel die US darem baie vroom nog 'n departement van Afrikaans behou.)
Jy wil-wil nog dink en nou wat van N.P. van Wyk Louw, Antjie Krog, Breyten Breytenbach, Pieter Odendaal en 'n falanks ander digters en skrywers, waarvan die sogenaamde hoër instansie (die universiteit) en 'n klompie regsmense meen daar's geen kans, ou gans, vir 'n taal om weer sy prysliedere, sy protesliedere, die goeie (en afskuwelike) te ontwikkel nie.
In die idioom van die toekoms, who cares? Flip Buys cares.
In die idioom van die toekoms, who cares? Flip Buys cares. Jy het nog gedink al Buys waarvan jy eintlik weet, is daardie ou wetter Coenraad Buys met al sy vroue en dwarstrekkery. Maar hierdie Buys is bebaard, bedaard, bebril, korrek en direk. Laat die konstitusionele hof hom maar uitspreek teen Afrikaans as 'n voertaal by die universiteit, Buys en sy bondgenote het ander planne.
Hulle bou. Hulle het klaar gebou aan 'n akademiese hoër instelling (lees universiteit); nou aan 'n tegniese hoër instelling, en hulle ondersteun 'n skare skole.
Hulle doen ook hulpverlening aan enige taal, enige kleur (al gehoor van Helpende Hand?) Die Buyse voorsien regsbystand, vir watter kleur ook al (ahem, Gerrie Nel is daar, amper soos 'n bulhond-waarskuwing: Hier lol jy nie.)
Toegegee, Ernst Roets, ook 'n Buys Boy, is nie bang vir die kryt nie
Toegegee, Ernst Roets, ook 'n Buys Boy, is nie bang vir die kryt nie. Rammetjie uitnek en nogal sterk in die Queen's English.
Nou, omdat die grondgedagte van die akademici en regters blyk te wees dat ons mekaar nie in enige ander taal as Engels (hoe swak dit ook al mag wees) gaan verstaan nie, en voorts lippediens moet verleen aan die ander inheemse tale, wonder jy of die besluitnemers ooit Met woorde soos met kerse van Antjie Krog gelees het.
Wil jy weet hoe die digters van ons ander tale gedink het? Wat het hulle van wit mense gedink, van hulself, van hul leiers en hul geskiedenis?
Onthou jy Adam Small se vers uit Kô lat ons sing – " . . . maak vi' ons lig moet hierie woorde soes moet kerse . . ."? Krog haal dit as motto aan.
Dis die boek wat jy in die rugsak saamdra (al in 2002 gedruk) en dan staan jy weer stil by /Xam, lees hartroerend van //Kabbo, en dan die ander tale met die digters se angs, die wrewel, die mooiheid, die menslikheid, verlange en liefde vir Afrika.
Maar die mes is geslyp. Blade Nzimande glo Afrikaans moet gered word van 'n regse agenda. Doktor Blade weet glo baie van hoër onderrig. Regtig?